2de meeste moorde in KZN gepleeg | Netwerk24
2de meeste moorde in KZN gepleeg
Deur Susan Cilliers 12 September 2019 15:29
Verusha Padayachee, haar man, Roland Pillay, en hul vierjarige dogtertjie voordat albei dood is in vermoedelik ’n gesinsmoord.Foto: Facebook
Verusha Padayachee, ’n jong ma van Pietermaritzburg in KwaZulu-Natal (KZN), is op 26 Augustus in haar tuisstad verwurg.
Haar vervreemde man, Roland Pillay, is daarna as ’n verdagte geïdentifiseer. Sy lyk is op 4 September in ’n lodge in Durban gevind, waar hy homself vermoedelik opgehang het.
Nou sit die familie van dié ma van ’n vierjarige dogter met meer vrae as antwoorde. Padayachee is nou ook deel van die land en haar provinsie se moordstatistieke.
Volgens die jongste misdaadstatistieke vir KZN wat Donderdag bekend gemaak is, was daar in dié provinsie vanaf April 2018 tot Maart 2019 ’n skokkende 4 395 moorde – 13 meer as in die vorige boekjaar. KZN is ook die provinsie in Suid-Afrika waar die afgelope boekjaar die tweede meeste moorde gepleeg is.
Die meeste moorde was in Gauteng (4 495). Die Wes-Kaap is die provinsie waar die derde meeste moorde (3 974) gepleeg is. Die minste moorde is in die Noord-Kaap (322) gepleeg.
Vragmotorkapings is die misdryf wat die afgelope boekjaar die skerpste toegeneem het in KZN – met byna 54%. Daar was 80 voorvalle teenoor 52 voorvalle die vorige boekjaar. Ook handelsmisdrywe het toegeneem, van 12 308 voorvalle in die vorige boekjaar tot 14 899 in die mees onlangse boekjaar. Dis ’n toename van 21,1%.
Alle kontakmisdrywe in KZN het toegeneem sedert die vorige boekjaar. Dit sluit misdrywe in soos moord, poging tot moord, alle seksuele oortredings en aanranding. Dié misdrywe het die afgelope boekjaar met 2,7% toegeneem. Daar was die afgelope boekjaar 97 505 voorvalle in dié kategorie misdrywe in KZN.
Misdrywe wat die meeste hier voorkom, sluit onder meer in dwelmverwante oortredings, waarvan daar 35 358 voorvalle die afgelope boekjaar was. Dis ironies genoeg ook die misdryf wat die skerpste afgeneem het sedert die vorige boekjaar, toe daar 53 987 voorvalle was. Dis ’n afname van byna 35%.
Huisinbrake is ook van die misdrywe wat die afgelope boekjaar die meeste in KZN voorgekom het, met ’n totaal van 38 790 voorvalle. Dit het met 0,6% toegeneem sedert die vorige boekjaar. Aanranding met die doel om ernstig te beseer kom ook algemeen voor, met 26 878 voorvalle in die mees onlangse boekjaar. Ook dié misdryf het effens toegeneem sedert die vorige boekjaar, met 0,7%.
Meer oor: Misdaadstatistieke
Limpopo: ‘SA in oorlog teen misdaad,’ sê oudkolonel
Noordwes: Moorde styg effens, transitoroof daal skerp
Gauteng: Motorkapings daal met 6%, maar bly hoog